અક્ષયકુમાર અને ભૂમિ પેડનેકરની ફિલ્મ ટૉઈલેટ-એક પ્રેમકથા જોઈ હશે તો એ દૃશ્ય જરુર યાદ હશે. ફિલ્મની શરુઆતમાં જ વહેલી સવારે મહિલાઓ હાથમાં લોટા લઈને કુદરતી હાજતે જવા નીકળે છે. જાતભાતની વાતો કરતું આખું ટોળું ગામબહાર નીકળીને જેવું હાજતે બેસે છે ત્યાં જ તેમની નજીકથી પસાર થતા ટ્રેક્ટરની લાઈટ તેમના પર પડે છે અને સૌ કોઈ ક્ષોભજનક સ્થિતિમાં મુકાઈ જાય છે. આ કિસ્સો ભલે એક ફિલ્મમાં કહેવાયો હોય પણ તે ગ્રામીણ ભારતમાં રોજનું છે. એમ કહો કે, તે દૃશ્ય સમગ્ર ગ્રામીણ ભારતની મહિલાઓની સમસ્યાને વાચા આપે છે. ફિલ્મમાં આવા તો બીજા પણ કેટલાક હૃદયસ્પર્શી દૃશ્યો છે પણ આપણે અહીં એ ફિલ્મના અનુસંધાને ભારતમાં શૌચાલયની પ્રવર્તમાન સ્થિતિ વિશે ચર્ચા કરવાની છે.